CELEX: 32014R1396
Language: ro
Date: 2014-10-20 00:00:00
Title: Regulamentul delegat (UE) nr. 1396/2014 al Comisiei din 20 octombrie 2014 de stabilire a unui plan privind aruncarea capturilor înapoi în mare pentru Marea Baltică

30.12.2014   
            
            
               RO
            
            
               Jurnalul Oficial al Uniunii Europene
            
            
               L 370/40
            
         REGULAMENTUL DELEGAT (UE) NR. 1396/2014 AL COMISIEI
   din 20 octombrie 2014
   de stabilire a unui plan privind aruncarea capturilor înapoi în mare pentru Marea Baltică
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1380/2013 al Parlamentului European și al Consiliului din 11 decembrie 2013 privind politica comună în domeniul pescuitului, de modificare a Regulamentelor (CE) nr. 1954/2003 și (CE) nr. 1224/2009 ale Consiliului și de abrogare a Regulamentelor (CE) nr. 2371/2002 și (CE) nr. 639/2004 ale Consiliului și a Deciziei 2004/585/CE a Consiliului (1), în special articolul 15 alineatul (6) și articolul 18 alineatele (1) și (3),
   întrucât:
   
               (1)
            
            
               Regulamentul (UE) nr. 1380/2013 are ca obiectiv eliminarea treptată a capturilor aruncate înapoi în mare în cadrul tuturor activităților de pescuit ale Uniunii prin introducerea unei obligații de debarcare pentru capturile de specii care fac obiectul unor limite de captură.
            
         
               (2)
            
            
               Articolul 15 alineatul (6) din Regulamentul (UE) nr. 1380/2013 împuternicește Comisia să adopte planuri privind aruncarea capturilor înapoi în mare pentru o perioadă maximă de trei ani, prin intermediul unui act delegat, pe baza recomandărilor comune elaborate de statele membre în consultare cu consiliile consultative relevante.
            
         
               (3)
            
            
               Danemarca, Germania, Estonia, Letonia, Lituania, Polonia, Finlanda și Suedia au un interes direct de gestionare a activităților de pescuit în Marea Baltică. Aceste state membre au prezentat o recomandare comună (2) Comisiei, după consultarea Consiliului consultativ pentru Marea Baltică. Contribuția științifică a fost obținută din partea organismelor științifice relevante. Măsurile incluse în recomandarea comună sunt conforme cu articolul 15 alineatul (6) din Regulamentul (UE) nr. 1380/2013 și, prin urmare, în conformitate cu articolul 18 alineatul (3) din Regulamentul (UE) nr. 1380/2013, ar trebui incluse în prezentul regulament.
            
         
               (4)
            
            
               În conformitate cu articolul 15 alineatul (1) litera (a) din Regulamentul (UE) nr. 1380/2013, obligația de debarcare ar trebui să se aplice de la 1 ianuarie 2015 capturilor de specii care fac obiectul unor limite de captură și provin din pescuitul de specii pelagice mici, și anume de hering și de șprot, precum și din pescuitul pentru scopuri industriale în Marea Baltică. Ea ar trebui să se aplice, de asemenea, capturilor obținute din pescuitul de somon cel târziu de la acea dată. Codul este considerat a fi o specie care definește anumite activități de pescuit din Marea Baltică. Cambula este capturată în principal ca o captură accidentală în anumite activități de pescuit de cod și face obiectul unor limite de captură. În conformitate cu articolul 15 alineatul (1) litera (b) din Regulamentul (UE) nr. 1380/2013, obligația de debarcare ar trebui să se aplice, în consecință, capturilor de cod cel târziu de la 1 ianuarie 2015 și capturilor de cambulă cel târziu de la 1 ianuarie 2017. În conformitate cu recomandarea comună, acest plan privind aruncarea înapoi în mare a capturilor ar trebui, prin urmare, să acopere toate capturile de hering, șprot, somon, cod și cambulă din cadrul activităților de pescuit din Marea Baltică de la 1 ianuarie 2015 sau de la 1 ianuarie 2017, după caz.
            
         
               (5)
            
            
               Recomandarea comună include o excepție de la obligația de debarcare pentru somonul și codul capturat cu plase-capcană, coșuri/vârșe, capcane pentru anghilă și vintire. Această excepție se bazează pe dovezile științifice privind capacitatea mare de supraviețuire, furnizate de Forumul pentru pescuitul în Marea Baltică (BALTFISH) și revizuite de Comitetul științific, tehnic și economic pentru pescuit (CSTEP). CSTEP remarcă faptul că majoritatea informațiilor necesare pentru a justifica astfel de excepții sunt incluse în recomandarea comună BALTFISH (3). CSTEP a concluzionat că, pe baza faptului că astfel de unelte funcționează prin capturarea peștelui într-o structură fixă cu plasă, spre deosebire, de exemplu, de pescuitul cu plase de încurcare sau cu undițe, pare rezonabil să se presupună că mortalitatea în cazul utilizării acestor unelte va fi, de asemenea, scăzută (de obicei sub 10 %). Cu toate acestea, CSTEP a indicat în avizul emis că ar trebui întreprinsă o activitate suplimentară pentru a confirma valabilitatea ipotezei referitoare la mortalitatea scăzută și cu privire la practicile de manipulare și condițiile de mediu existente. Prin urmare, excepția în cauză ar trebui inclusă în prezentul regulament.
            
         
               (6)
            
            
               Conform articolului 15 alineatul (10) din Regulamentul (UE) nr. 1380/2013, dimensiunile minime de referință pentru conservare (MCRS) pot fi stabilite cu scopul asigurării protecției puietului de organisme marine. În prezent, în conformitate cu Regulamentul (CE) nr. 2187/2005 al Consiliului (4), pentru cod se aplică o dimensiune minimă de 38 cm. Dovezile științifice revizuite de CSTEP sprijină stabilirea dimensiunilor minime de referință pentru conservare pentru cod la 35 cm. În special, CSTEP a concluzionat că pot exista motive biologice temeinice pentru scăderea dimensiunii minime actuale de 38 cm în scopul reducerii nivelurilor actuale de aruncare a capturilor înapoi în mare. De asemenea, se concluzionează că, în temeiul obligației de debarcare, stabilirea unei MCRS pentru cod la 35 cm ar reduce nivelul de capturi care nu pot să fie vândute în vederea consumului uman și că nu există argumente cu privire la prima depunere a icrelor care ar fi în favoarea stabilirii dimensiunii minime de referință pentru conservare la 38 cm în Marea Baltică. Prin urmare, dimensiunea minimă de referință pentru conservare pentru cod în Marea Baltică ar trebui stabilită la 35 cm.
            
         
               (7)
            
            
               Prezentul regulament ar trebui să se aplice de la 1 ianuarie 2015 pentru a respecta calendarul stabilit la articolul 15 alineatul (1) din Regulamentul (UE) nr. 1380/2013. În conformitate cu articolul 15 alineatul (6) din regulamentul menționat, prezentul regulament ar trebui să se aplice pentru o perioadă maximă de trei ani,
            
         ADOPTĂ PREZENTUL REGULAMENT:
   Articolul 1
   Obiect
   Prezentul regulament specifică detaliile privind punerea în aplicare a obligației de debarcare prevăzute la articolul 15 alineatul (1) din Regulamentul (UE) nr. 1380/2013, pentru Marea Baltică, așa cum este definită la articolul 4 alineatul (2) litera (b) din regulamentul menționat:
   
               (a)
            
            
               de la 1 ianuarie 2015 în ceea ce privește activitățile de pescuit de hering, șprot, somon și cod;
            
         
               (b)
            
            
               de la 1 ianuarie 2017 în ceea ce privește cambula capturată în cadrul tuturor activităților de pescuit.
            
         Articolul 2
   Excepția legată de capacitatea de supraviețuire
   Prin derogare de la articolul 15 alineatul (1) din Regulamentul (UE) nr. 1380/2013, obligația de debarcare nu se aplică capturilor de cod și somon capturate cu plase-capcană, coșuri/vârșe, capcane pentru anghilă și vintire. Toate aceste capturi de cod și somon pot fi eliberate înapoi în mare.
   Articolul 3
   Dimensiunile minime de referință pentru conservare
   Dimensiunea minimă de referință pentru conservare pentru cod în Marea Baltică este de 35 cm.
   Articolul 4
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Se aplică de la 1 ianuarie 2015 până la 31 decembrie 2017.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 octombrie 2014.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 354, 28.12.2013, p. 22.
   
      (2)  „Recomandarea comună a Grupului la nivel înalt BALTFISH referitoare la elementele fundamentale ale unui plan privind aruncarea capturilor înapoi în mare pentru Marea Baltică”, transmisă la 27 mai 2014.
   
      (3)  http://stecf.jrc.ec.europa.eu/documents/43805/812327/2014-07_STECF+PLEN+14-02_Final+Report_JRCxxx.pdf
   
      (4)  JO L 349, 31.12.2005, p. 1.